KLASA: 034-05/24-01/40

URBROJ: 711-02-01/05-2024-02

Zagreb, 8. ožujka 2024.

 **KRUNOSLAV KRALJ**

 vršitelj dužnosti ravnatelja Javne ustanove

 Razvojna agencija Karlovačke županije

**Predmet: mišljenje na zahtjev Krunoslava Kralja**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 1. ožujka 2024. pod klasifikacijskom oznakom KLASA: 034-05/24-01-40 zaprimilo je zahtjev za davanjem mišljenja koji je podnio Krunoslav Kralj, vršitelj dužnosti ravnatelja Javne ustanove Razvojna agencija Karlovačke županije.

U podnesenom zahtjevu podnositelj navodi da je Odlukom Upravnog vijeća Javne ustanove Regionalne razvojne agencije Karlovačke županije, KLASA: 007-04/23-01/01, URBROJ: 2133-87-6-23-106 od 27. prosinca 2023. imenovan vršiteljem dužnosti ravnatelja Javne ustanove Regionalne razvojne agencije Karlovačke županije počevši od 27. prosinca 2023. pa do imenovanja ravnatelja iste ustanove zbog razrješenja prijašnje ravnateljice. Podnositelj dalje navodi da je sukladno donesenoj Odluci istoga dana sklopio s predsjednikom Upravnog vijeća Aneks Ugovora o radu u kojem se utvrđuje kako će obavljati poslove vršitelja dužnosti ravnatelja Javne ustanove Regionalne razvojne agencije Karlovačke županije u razdoblju od 27. prosinca 2023. do ponovnog imenovanja ravnatelja Javne ustanove Regionalne razvojne agencije Karlovačke županije te da se nakon imenovanja ravnatelja vraća na svoje radno mjesto: zamjenik ravnatelja. U nastavku zahtjeva podnositelj navodi da je dana 23. veljače 2024. Upravno vijeće Javne ustanove Regionalne razvojne agencije Karlovačke županije (KLASA: 007-04/24-01/01, URBROJ: 2133-87-6-24-34) donijelo Odluku kojom se isti razrješuje dužnosti vršitelja dužnosti ravnatelja Javne ustanove Regionalne razvojne agencije Karlovačke županije s danom 31. ožujka 2024. zbog imenovanja nove ravnateljice kojoj mandat počinje 1. travnja 2024. Naposljetku je podnositelj zatražio mišljenje je li dužan podnijeti Povjerenstvu imovinsku karticu te ima li pravo nakon razrješenja vršitelja dužnosti ravnatelja, kao radnik zaposlen na radnom mjestu zamjenika ravnatelja Javne ustanove Regionalne razvojne agencije Karlovačke županije, na ostvarivanje primitaka kao što su isplata božićnice, regresa za godišnji odmor, nagrade, dara za dijete i slično.

U prilogu zahtjevu podnositelj je dostavio Odluku o imenovanju vršitelja dužnosti ravnatelja Javne ustanove Regionalne razvojne agencije Karlovačke županije, KLASA: 007-04/23-01/01, URBROJ: 2133-87-6-23-106, od 27. prosinca 2023. koju je istoga dana donijelo Upravno vijeće Javne ustanove Regionalne razvojne agencije Karlovačke županije i kojom je Krunoslav Kralj imenovan vršiteljem dužnosti ravnatelja Javne ustanove Regionalne razvojne agencije Karlovačke županije počevši od dana 27. prosinca 2023. pa do imenovanja ravnatelja iste javne ustanove.

Također, u prilogu zahtjevu podnositelj je dostavio Odluku o razrješenju ravnateljice Javne ustanove Regionalne razvojne agencije Karlovačke županije, KLASA: 007-04/23-01/01, URBROJ: 2133-87-6-23-105, od 27. prosinca 2023. koju je istoga dana donijelo Upravno vijeće Javne ustanove Regionalne razvojne agencije Karlovačke županije i kojom je Sandra Cindrić razriješena dužnosti ravnateljice Javne ustanove Regionalne razvojne agencije Karlovačke županije s danom 27. prosinca 2023.

Naposljetku, podnositelj je dostavio Odluku o razrješenju vršitelja dužnosti ravnatelja i imenovanju ravnateljice Javne ustanove Regionalne razvojne agencije Karlovačke županije, KLASA: 007-04/24-01/01, URBROJ: 2133-87-6-24-34, od 23. veljače 2024. koju je istoga dana donijelo Upravno vijeće Javne ustanove Regionalne razvojne agencije Karlovačke županije i kojom je Krunoslav Kralj razriješen dužnosti vršitelja dužnosti ravnatelja Javne ustanove Regionalne razvojne agencije Karlovačke županije s danom 31. ožujka 2024., a Maja Dujmović imenovana ravnateljicom iste javne ustanove počevši od 1. travnja 2024.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 42. sjednici održanoj 8. ožujka 2024., daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog Zakona.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom. Sukladno članku 10. stavku 2. ZSSI-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 37. stavcima 1. i 2. Zakona o ustanovama („Narodne novine“, broj 76/93., 29/97., 47/99., 35/08., 127/19. i 151/22.) propisano je da je ravnatelj voditelj ustanove ako zakonom nije drugačije određeno te je propisano da ravnatelj organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima, pri čemu je odgovoran za zakonitost rada ustanove.

Člankom 40. Zakona o ustanovama propisano je da se, ako zakonom nije drukčije određeno, ravnatelj ustanove imenuje:

1. na temelju javnog natječaja, ako je osnivač ustanove Republika Hrvatska ili jedinica lokalne i područne (regionalne) samouprave ili pravna osoba kojoj je osnivač Republika Hrvatska ili jedinica lokalne i područne (regionalne) samouprave,

2. sukladno aktu o osnivanju, ako je osnivač ustanove druga pravna ili fizička osoba, odnosno ako su druge pravne i/ili fizičke osobe jedini osnivači ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Sukladno navedenom, vršitelj dužnosti ravnatelja ustanove imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Imajući u vidu da je podnositelj zahtjeva imenovan vršiteljem dužnosti ravnatelja Javne ustanove Razvojna agencija Karlovačke županije počevši od dana 27. prosinca 2023. te da je razriješen s danom 31. ožujka 2024., Povjerenstvo ističe da je podnositelj funkciju vršitelja dužnosti ravnatelja navedene javne ustanove obavljao u određenom kraćem razdoblju, kao i da je po provedenom javnom natječaju imenovana ravnateljica iste javne ustanove koja će na dužnost stupiti 1. travnja 2024.

 Slijedom navedenog, Krunoslav Kralj povodom obavljanja funkcije vršitelja dužnosti ravnatelja Javne ustanove Razvojna agencija Karlovačke županije u razdoblju od 27. prosinca 2023. do 31. ožujka 2024. ne smatra se obveznikom iz članka 3. stavka 1. točke 63. ZSSI-a te stoga nije u obvezi podnijeti imovinsku karticu Povjerenstvu.

U odnosu na pitanje ima li pravo nakon razrješenja vršitelja dužnosti ravnatelja, kao radnik zaposlen na radnom mjestu zamjenika ravnatelja Javne ustanove Regionalne razvojne agencije Karlovačke županije, na ostvarivanje primitaka kao što su isplata božićnice, regresa za godišnji odmor, nagrade, dara za dijete i slično, Povjerenstvo ističe da zamjenici ravnatelja regionalnih i lokalnih razvojnih agencija nisu obveznici u smislu ZSSI-a slijedom čega se na iste ne primjenjuju niti odredbe ZSSI-a koje se odnose na zabranu primitka dodatnih naknada za poslove obnašanja javnih dužnosti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Krunoslav Kralj, na adresu e-pošte
2. Objava na internetskoj stranici Povjerenstva
3. Pismohrana